'మా' ఛానెల్‌ వదిలేస్తున్నప్పుడు బాధపడ్డా..
- మాటీవీ నుంచే వ్యాపార జీవితం మొదలైంది
- స్టార్‌ మాటీవీ లోగో ఆవిష్కరణలో మెగాస్టార్‌ చిరంజీవి
నవతెలంగాణ, వాణిజ్య విభాగం: 'మాటీవీ' వ్యవస్థాపనే మొదలుగా తన వ్యాపార జీవితం మొదలైనట్టుగా మెగాస్టార్‌ చిరంజీవి తెలిపారు. సహ నటుడు నాగార్జున సలహా మేరకు తాను మాటీవీలో పెట్టుబడులు పెట్టినట్టుగా ఆయన వివరించారు. మాటీవీ ఒక స్థాయికి చేరుకున్నాక 'మా' ఛానెల్‌ను అంతర్జాతీయ స్థాయి కలిగిన స్టార్‌ నెట్‌వర్క్‌లో విలీనం చేయాల్సి వచ్చిందని ఆయన అన్నారు. అనూహ్యంగానే 'మా టీవీ' నుంచి నిష్కమంచాల్సి రావడం తనకు కొంత బాధ కలిగించినట్టుగా చిరంజీవి వివరించారు. ఆదివారం మాటీవీ కొత్త లోగో 'స్టార్‌ మా'ను స్టార్‌ ఇండియా దక్షిణ మండలం సీఈవీ కెవిన్‌ వాజ్‌, స్టార్‌ మీడియా బిజినెస్‌ హెడ్‌ అలోక్‌ జైన్‌తో కలిసి చిరంజీవి ఆవిష్కరించారు. ఈ కార్యక్రమంలో సోమవారం రాత్రి 9.30 గంటలకు ప్రసారమయ్యే 'మీలో ఎవరు కోటీశ్వరుడు' కార్యక్రమంతో కొత్త లోగో కింద ప్రసారాలు బ్రాడ్‌కాస్ట్‌ కానున్నట్టుగా ఆయన తెలిపారు. ఈ సందర్బంగా కెవిన్‌ వాజ్‌ మాట్లాడుతూ ప్రేక్షకుల అభిరుచి మేరకు 'మా టీవీ'ని మేటిగా తీర్చిదిద్దే ప్రయాణం నిత్యనూతనంగా కొనసాగుతూ వస్తున్నట్టు ఆయన తెలిపారు. అలోక్‌ జైన్‌ మాట్లాడుతూ 'మా టీవీ'ని సరికొత కార్యక్రమాలతో దూసుకుపోతోందని అన్నారు మెగాస్టార్‌ బుల్లితెర అరంగేంట్రంతో 'మాటీవీ' వృద్ధి పథంలో కొత్త పుంతలు తొక్కగలదని ఆయన విశ్వాసం వ్యక్తం చేశారు. 2015లో స్టార్‌ ఇండియా మా టెలివిజన్‌ నెట్‌వర్క్‌ మొత్తం బ్రాడ్‌క్యాస్టింగ్‌ హక్కులను కొనుగోలు చేసిన విషయం తెలిసిందే.
నేటి నుంచే మెగా ఎంఈకే ప్రారంభం..
మాటీవీలో సోమవారం (13వ తేది) నుంచి 'మీలో ఎవరు కోటీశ్వరుడు' మెగా షో పున:ప్రారంభం కానుంది. ఈ దఫా కార్యక్రమానికి హోస్ట్‌గా తాను వ్యవహరిస్తుండడం ఆనందంగా ఉందని చిరంజీవి అన్నారు. సమాజంలో వివిధ వర్గాల ప్రజలతో ప్రత్యక్షంగా మాట్లాడి వారి ఆశలు, ఆశయాలు వాటి సాధనకు చేస్తున్న కృషిని స్వయంగా తెలుసుకొనేందుకు ఎంఈకే వేదికగా తనకు ఉపకరిస్తోందని చిరంజీవి అన్నారు. ఈ కార్యక్రమం తాజాగా 60 ఎపిసోడ్స్‌ పాటు కొనసాగుతుందని ఆయన అన్నారు.
మీ స్నేహితులకు రికమెండ్ చెయ్యండి